
Cine voieşte să deprindă meştesugul zugrăvirii să-l înveţe mai întîi 
cu ochii şi să-l încerce o vreme de unul singur, desenînd chiar fără 
cunoaşterea canoanelor, pînă ce va ajunge priceput. Apoi facă 
închinare către Domnul nostru lisus Hristos şi o rugăciune dinaintea 
icoanei Maicii Domnului Hodighitria. lar preotul să binecuvînteze si 
inchinîndu-se să rostească tare: Domnului să ne rugăm (Dionisie din 
Furna, Carte de pictură). 


O încercare de a parcurge doar o infimă parte din reprezentările 
vizuale ale artei creştine presupune, în primul rînd, o decizie asupra 
modului de abordare. Într-un timp în care viteza şi sinteza se impun drept 
jaloane, receptarea prin contemplare şi empatia cu semnificaţia imaginii 
religioase solicită extinderea unui răgaz măcar pînă la durata celui 
necesar reprezentării sacralităţii. În asemenea autoimpunere ideală am 
simţi nu numai cu ochii fizici, ci şi cu cei ai sufletului acele armonii 
incluse în realizările artistice creştine, acea geometrie subsidiară formelor 
şi părţilor compoziționale din mozaicuri, fresce, icoane, miniaturi, 
tablouri religioase ori obiecte de cult. 

În sens ideatic şi aplicativ plastic, o triadă inclusă există permanent în 
cadrul oricărei armonii compoziționale, în indisolubila legătură dintre 
parte, grup şi întreg. Interdependenţa lor o întîlnim, de fapt, în cadrul 
fiecărei forme în parte, nu numai în cadrul relaţiilor dintre elementele de 
limbaj plastic şi dintre zonele compoziţiei. La fel, structurarea grafică, 
cromatică şi a procedeelor tehnice de realizare artistică implică existenţa 
triadei. 

Modalităţile de organizare a unor semne ori simboluri plastice (forme 
componente) într-o configuraţie plastică (compoziţie, suprasemn) sunt 

multiple datorită interacţionărilor diferite dintre factorii ce generează şi 
compun configuraţiile. Totuşi, forma totală a unei imagini se structurează 
prin cei trei timpi sau prin cele trei etape clasice — generalizarea formelor 
constitutive, reprezentarea lor analitică şi sinteza acestora sau imaginea 
ultimă, globală, cu esenţializările de rigoare. Deci, forma totală, adică 
compoziţia imaginii sau configurația plastică se poate compara cu un 
ansamblu unitar ideatic şi aplicativ, care totalizează la fiecare nivel, 
concomitent şi triadic: subsisteme de relaţii produse în cadrul părţilor sale 
componente (fiecare parte fiind formată la rîndul ei din diverse părţi), un 
sistem dublu, biunivoc şi cuprinzător de relaţii, structurat ca urmare a 
relațiilor dintre părţi si a relaţiilor dintre ele şi întregul imaginii. 

Astfel, configurarea formei totale a imaginii se realizează treptat şi pe 
etape, în procesul actului de creaţie artistică. 

Etapele configurării deliberate a imaginii sunt şi ele trei: 1. schema 
compoziţională sau scheletul imaginii, stabilit prin linii de forţe 
directoare ce pun în evidenţă anumite direcţii, sensuri, tensionări, care să 
conducă la închegarea caracterului sau ideii de bază a întregului context; 
2. structura compoziţională care rezultă din relaţiile elementelor imaginii 
şi exprimă însuşirile geometrice ale formelor componente (include 
schema şi coordonarea elementelor cu centrul-centrele de interes); 3. 
forma totală a compoziţiei, reprezentată de întreaga configuraţie a ei ce 
apare din țesătura relațiilor care sudează detaliile formelor plastice 
componente (parte) cu celelalte relaţii ale structurii ei (grup), ca şi cu 
ansamblul imaginii (întreg). 

Constatăm astfel că alături de primatul gîndului-cuvînt hotărâtor în 
structurarea şi transmiterea unei doctrine religioase, imaginea ce-i 
exprimă substanţa nu e doar o prelungire sau un adaos; simultan, ea este 
transpunere a credinţei şi restituire a acesteia către privitor printr-un alt 
limbaj decît cel vorbit sau scris, prin limbajul vizual. Acesta, ca orice 
limbaj, îşi are coordonatele sale specifice de formare, amplificare şi 
perfecționare a modalităţilor prin care se transmit mesajele incluse 
imaginilor. O caracteristică evidentă a acestora trebuie să fie elocinţa lor, 
dat fiind faptul că procentul cel mai ridicat de receptare a informaţiilor 
este datorat vederii. In asemenea situaţie arta religioasă este, poate, cea 
care comportă dificultăţi maxime în realizare, deoarece deciziile artistului 

sunt condiționate de o serie de factori de care trebuie să ţină cont. Pentru 
a-şi contopi creativitatea cu cerinţele acestora, efortul său presupune o 
disciplină riguroasă a muncii, similară cu cea a unui sportiv de 
performanţă. 

Dacă ne gîndim la cel care priveşte, receptarea artei religioase se 
înscrie de la sine într-un registru aparte; imaginilor ei creştinul le taşează 
o sublimare, independent şi indiferent de valoarea lor artistică. De aceea, 
concordanța dintre formă şi mesaj, aspect şi conţinut, este tocmai marea 
problemă de rezolvat pentru arta ce-şi propune reprezentarea sacralităţii. 
Opera apare cînd această concordanţă dintre mijloc şi scop e evidentă 
prin normalitatea ei. De fapt, marea artă e ca o răsuflare spontană ce nu 
lasă să transpară toată truda îndelungată care a precedat-o. 

Gestul plastic apare astfel neobosit, direct, sigur deci spontan, 
generînd certitudinea că nimic nu se mai poate adăuga întregului şi nimic 
nu trebuie îndepărtat. Fiecare detaliu poate transmite separat o tot atât de 
mare intensitate emoţională ca şi ansamblul. 

În asemenea situaţii, am putea spune că faţă de arta reprezentărilor 
creştine ale sacralităţii trăim aceeaşi stare ca cea imprimată în sinele 
fiecăruia de consubstanţialitatea Sfintei Treimi. 

In spaţiul european creştin, tema Sfintei Treimi îşi are diversificată 
reprezentarea imagistică în funcţie de înțelesurile desprinse din baza 
teologică. Propunînd doar o introducere în problematică, cu intenţia 
aprofundării ei ulterioare, nu vom dezvolta aici comparatii sau/şi 
ierarhizări artistice valorice ori analize iconografice care să pună în 
evidenţă vederile doctrinare, ci vom sugera privitorului să simtă în primul 
rînd ceea ce uneşte reprezentările Sfintei Treimi, adică acel principiu 
arhitectonic (deja prezentat) al armoniei imaginii fie ea, din spaţiul 
ortodox sau din cel catolic. 

Pornind de la nivelul unei directe observări întreprindem, de fapt, o 
călătorie a privirii care încearcă să ne transmită că e necesar a învăţa 
permanent să vedem: o vedere simultană spre exterior şi interior prin 
intermediul prototipului iconografic. Pentru început, este de constatat 
cum în timp, in spaţiul european, atât în Est cât şi în Vest, imaginile 
suportă unele modificări vizuale mai subtile sau mai evidente, în funcţie 

atât de cultura religioasă şi generală, cât şi de posibilitățile concrete, 
artistice şi tehnice de vizualizare a temei Sfintei Treimi. 

„Ori dacă drumul pelerinului e sortit să fie fără odihnă, cine oare îl 
pune pe drumuri fără nevoie?... Prin chip pictat, Dumnezeu se îndură şi 
dăruieşte sănătate după credinţa celor ce-şi îndreaptă paşii spre locurile 
sfinte” (Leonardo da Vinci-Tratat despre pictură). 

Prin imagini ale Sfintei Treimi, succinta „cale cu modele artistice” (a 
căror valoare plastică e deja recunoscută) are rolul şi de a sublinia faptul 
că ideea, oricât de generoasă ar fi ea, dacă nu este susţinută plastic 
adecvat, riscă să-şi diminueze puterea de transmitere a mesajului propus; 
o extindere (care nu se integrează în cadrul prezentării de aici, datorită 
amplitudinii fenomenului), este situația contaminării cu impurități gen 
kitsch, surogate care solicită minima pregătire şi receptivitate cultural- 
artistică şi care au tot mai mult succes de piață. Deducem astfel că 
independent de codul ideatic ce se integrează unei imagini, ea trebuie să 
reziste, în primul rând, vizual; elementele plastice ce o structurează 
trebuie să fie în acord, imaginea creându-şi adecvarea părţilor faţă de 
întreg şi a întregului în raport cu părțile ce i se includ. Din experienţa 
vizuală pe care fiecare o dobândeşte în timp constatăm, nu o dată, că o 
imagine gândită şi realizată armonios rezistă estetic, chiar şi atunci când 
s-a pierdut sau nu s-a descifrat încă cheia codului ce a generat-o sau îi 
este inclus. 

Pentru arta religioasă, cheia e constituită din principii iconografice 
directoare, fundamentate dogmatic, precum sunt indicaţiile erminiilor în 
ortodoxie. O dată cunoscută această „cheie”, atît pentru receptor, cît şi 
pentru artist este înlesnită perceperea imaginii în integralitatea ei, 
aspectele ideatice şi cele artistice susţinîndu-se reciproc. 

„Iconarii zugrăvesc Dumnezeirea cea nevăzută nu după fiinţa ei, ci o 
pictează şi o înfăţişează după vedeniile proorocilor”!. 

Exeget al Sf. Treimi, părintele ieromonah Gabriel Bunge remarcă trei 
direcţii de înţelegere şi practică iconografică; acestea pot însă interfera 
divers, în funcţie de nivelul de pregătire al ucenicului sau al maestrului, 


! G. BUNGE, Icoana Sf. Treimi a Cuviosului Andrei Rubliov, Deisis, Sibiu 1996. 

creator de bunuri cu specific religios, dar şi beneficiari ai acestor valori. 
Teologic, Sf. Treime are deja în primul mileniu de creştinism trei 
abordări care se exprimă iconografic divers şi, în acelaşi timp, unitar. 
Atunci cînd însă se încearcă punerea în legătură a acestor „diferite 
interpretări” (angelologică, hristologică şi triadologică), cu mărturiile 
iconografice păstrate şi „contemporane lor”, apar unele dificultăţi. 
Rămîn, astfel, deschise întrebările privind „natura relaţiei dintre teologie 
şi iconografie”. Este oare teologia premergătoare iconografiei „sau 
amîndouă se dezvoltă independent, iconografia hrănindu-se din surse 
proprii”? 

Concepută ca o încercare de menținere şi revigorare a principiilor 
ortodoxe pentru pictura postbizantină, Erminia lui Dionisie din Furna 
întîlneşte în secolul al XVIII-lea „mărturia tendinței antibizantine în 
cultura neogreacă”, prin scrierile lui Panaiotis Doxara (1662-1729). 

Acesta, după studiile de la Veneția, unde îl aflăm în 1669, se 
reîntoarce în Grecia. In 1709, devenit promotor al unei picturi de 
inspirație occidentală el traduce în greaca populară „Tratatul“ lui 
Leonardo da Vinci (1720), si scrie în 1729 propria sa lucrare „Despre 
Pictură “ în care modelele indicate sunt Tizian,Tintoretto, Veronese... 

Erminia lui Dionisie este, prin însăşi structurarea ei, dedicată 
iconografiei şi aspectelor tehnice ce „se pot învăţa , se pot transpune în 
cuvinte, se pot împărtăşi”, iar problema stilului se rezolvă „comform 
mentalității medievale” prin „îndemnul copierii directe a operelor lui 
Panselinos”. Deşi „lipseşte cu desăvîrşire orice aluzie la natură şi la 
studiul ei “, pasajul care povăţuieşte de a învăţa mai întîi cu „ochii” şi de 
a desena „chiar fără cunoaşterea canoanelor „constituie un apel la 
spontaneitate şi libertate imaginativă”. 

Odată cu restaurarea unor monumente de la Meteora s-a descoperit că 
pictorii de tradiție bizantină lucrau rapid, direct, spontan. Asemenea 
manieră a rămas mult timp necunoscută, deşi ea era folosită într-o 


? G. BUNGE, Icoana Sf. Treimi a Cuviosului Andrei Rubliov. 
* După V.I. STOICHITA - DIONISIE DIN FURNA,Carte de Pictură. 

întreagă zonă culturală. Respectivul amănunt apare deosebit de 
semnificativ, deoarece „ne arată rolul adevărat pe care îl avea iconografia 
în pictura epocii; aceasta se impunea ca o disciplinare a imaginatiei 
artistului şi determina un exerciţiu aproape ascetic de supunere fată de 
tradiție”. 

În arta occidentală, în partea de vest a Europei, tradiţia este mai mult 
un punct de raportare, stimulativ artistic, canoanele disimulându-se tacit 
în adaptarea formelor la contemporaneitatea timpului. Perspectiva inversă 
a artei bizantine este înlocuită de perspectiva liniară sau conică, pentru 
care Renaşterea oferă cele mai multe şi deosebite aplicatii, mai ales 
picturale. Astfel, persoanele sfinte pot deveni mai familiare, mai 
apropiate, împrumutînd accesorii şi atitudini adecvate epocii şi ambianţei 
sociale pentru care sunt reprezentate. 

Pentru ortodoxie, constatările părintelui ier. Gabriel Bunge ajută la 
explicarea „relației complexe ce apare între conţinut şi forma 
iconografică corespunzătoare”. Aflăm că, „la o privire mai atentă, 
iconografia cap. 18 al Genezei apare ca uimitor de conservatoare”. 
Uneori, „forme dezvoltate odinioară” sunt transmise neschimbat, deşi „în 
mod evident, ele nu mai stau în acord cu conţinutul lor corespunzător“; 
alteori „sunt modificate şi combinate în decursul vremurilor”. Concluzia 
arată că „o interpretare poate fi din punct de vedere formal fără echivoc 
angelologică (toţi trei vizitatorii lui Avraam sunt caracterizați ca îngeri), 
sau/şi hristologică (unul din cei trei este caracterizat prin anumite 
atribute ca typos al lui Hristos) însă, din punctul de vedere al 
conținutului, prin inscripţie, respectiv titlu, intenţia să fie fără echivoc 
treimică”. Parcă suntem deja în sfera artei, cu ambiguităţile ei 
recunoscute şi conotaţiile diverse, atunci cînd ierom. Gabriel conchide că 
„adeseori nu este uşor de stabilit ce a vrut de fapt, adică în primul rînd, 
să reprezinte artistul, fără a mai spune nimic de faptul că forma 

iconografică aleasă îşi duce o viaţă proprie şi, de aceea, ea vesteşte 
uneori un cu totul alt mesaj”. 

Ca exerciţiu imaginativ, putem să ne închipuim la modul concentrat 
o succesiune a unor imagini cu specific religios din estul şi vestul 
Europei creştine. 

Observaţia asupra relativității decodificării este cu atît mai mult de 
apreciat deoarece ea este făcută de un părinte monah obişnuit cu rigorile 
reprezentărilor canonice. Am deduce că, dacă în cazul Sf. Treimi 
vizualizarea veterotestamentară cu Îngerii şi Cina de la Mamvri lasă loc 
interpretărilor şi decriptărilor diverse asupra simbolurilor, atunci 
alternativa neotestamentară, cu Dumnezeu Tatăl, Fiul, (lisus Hristos) şi 
Sf. Duh (în chip de porumbel alb) - adoptată în ortodoxie destul de tîrziu, 
în sec al XVI-lea - ar părea mult mai clară şi deci mai usor de decodificat. 
Aprofundînd, ulterior, o analiză a fiecărei imagini conform rigorilor 
prospectărilor şi deducţiilor, ni se poate releva şi structural ceea ce 
mecanismul nostru sensibil ( interior), percepuse deja ca stare de fapt - 
evidenţa armoniei. Astfel, am putea explica şi degajarea unei puternice 
încărcături emoţionale transmise de unele realizări plastice ale unor 
neprofesionişti (precum sînt lucrările meşterilor populari), ca şi de 
imaginile tinzînd spre perfecţiune ale autorilor profesionişti. Aceştia din 
urmă, anonimi sau cunoscuţi, precum Panselinos, Teofan Grecul, Rubliov, 
Rafael, Leonardo da Vinci, El Greco şi alţii contopesc trăirea sau 
revelarea cu studiul intens şi îndelungat pentru a afla acele modalităţi 
plastice care să-i reprezinte şi să redea totodată cît mai elocvent natura 
stării ce au trăit-o în sinele lor şi care se cere a fi exteriorizată, transmisă, 
împărtăşită. 

Căci „pictura este pentru văz, acelaşi lucru ca şi predica pentru auz şi 
aceasta nu pentru că icoana redă indirect conţinutul unui discurs, ci 
fiindcă în obiectul lor nemijlocit, de care nu pot fi separate şi în a cărui 

expresie constă întreaga lor esenţă, atît discursul, cît şi icoana sînt una şi 
aceeaşi realitate spirituală”. Nu trebuie să uităm însă că toate aceste şi 
alte valori ale artei şi culturii universale le putem avea în continuare doar 
protejîndu-le şi păstrîndu-le, munca susţinută a specialiştilor restauratori 
fiind cea care le asigură perenitatea şi cunoaşterea perpetuă. 


* P, FLORENSKI, Iconostasul, Anastasia, Bucureşti 1994. 


